กรณ์เร่ง"ธกส.-ออมสิน"แก้หนี้นอกระบบ
กรณ์ สั่ง ธ.ก.ส.-ออมสิน เร่งแก้หนี้นอกระบบให้เร็วขึ้น ภายในเดือน มิ.ย.นี้
14 พ.ค. 2553

กรณ์ สั่ง ธ.ก.ส.-ออมสิน เร่งแก้หนี้นอกระบบให้เร็วขึ้น ภายในเดือน มิ.ย.นี้
นายลักษณ์ วจนานวัช ผู้จัดการ ธนาคารดพื่อการเกษตรและสหกรณ์การเกษตร (ธ.ก.ส.) กล่าวว่า นายกรณ์ จาติกวณิช รมว.คลัง ได้เรียกผู้บริหาร ธ.ก.ส. และธนาคารออมสิน เพื่อให้เร่งแก้หนี้นอกระบบเข้ามาอยู่ในระบบให้รวดเร็วขึ้น ซึ่งในส่วนของที่ได้รับการโอนหนี้มาจำนวน 6 แสนราย เป็นมูลหนี้ 6 หมื่นล้านบาท ขณะนี้ได้มีการเจรจากับลูกหนี้ไปแล้ว 3 แสนราย ในจำนวนนี้มีการอนุมัติสินเชื่อไปแล้ว 2.2 หมื่นราย เป็นเงินจำนวน 1,440 ล้านบาท ซึ่งมั่นใจว่าทุกอย่างจะทำเสร็จภายในกำหนดเดือน มิ.ย.นี้ ด้านนายเลอศักดิ์ จุลเทศ กล่าวว่า ธนาคารได้รับการโอนหนี้มาจำนวน 5 แสนราย ในจำนวนนี้เจรจาได้ 1.3 แสนราย ที่มีความพร้อมที่จะโอนหนี้เข้ามาในระบบ มีการอนุมัติสินเชื่อไปแล้ว 2.4 หมื่นราย เป็นเงินจำนวน 1 พันล้านบาท ส่วนในจำนวนที่เหลือแบ่งเป็นลูกหนี้ที่ไม่เกิน 5 หมื่นบาทต่อรายจำนวน 1.1 หมื่นราย จะโอนเข้ามาอยู่ในระบบได้เดือน พ.ค. นี้ ส่วนที่เหลือเกิน 5 หมื่นบาทต่อราย จะโอนเข้าอยู่ในระบบได้ภายในเดือน มิ.ย. 2553 นายเลอศักดิ์ กล่าวว่า สำหรับลูกหนี้ที่ไม่สามารถโอนเข้ามาในระบบได้ เพราะไม่มีหลักประกัน นายกรณ์ มีนโยบายให้บรรษัทประกันสินเชื่ออุตสาหกรรมขนาดกลางและขนาดย่อม (บสย.) เข้ามาค้ำประกัน ซึ่งหากดำเนินการได้ ทางธนาคารก็พร้อมจะโอนลูกหนี้ดังกล่าวเข้ามาอยู่ในระบบ